তথ্যবিবরণী                                                                                                 নম্বর : ৯৩৩

**‘ভূমি অপরাধ প্রতিরোধ ও প্রতিকার আইন, ২০২৩’ বিল আইনে পরিণত**

ঢাকা, ৪ আশ্বিন (১৯ সেপ্টেম্বর):

গত ১২ সেপ্টেম্বর ২০২৩ তারিখে জাতীয় সংসদে সর্বসম্মতিক্রমে গৃহীত তথা পাসকৃত ‘ভূমি অপরাধ প্রতিরোধ ও প্রতিকার আইন, ২০২৩’ বিলটিতে রাষ্ট্রপতি সম্মতি দানের কারণে তা আইনে পরিণত হয়েছে এবং ১৮ সেপ্টেম্বর ২০২৩ তারিখে গেজেটের মাধ্যমে সর্বসাধারণের অবগতির জন্য প্রকাশ করা হয়েছে।

‘ভূমি অপরাধ প্রতিরোধ ও প্রতিকার আইন, ২০২৩’-এর বাস্তবসম্মত, কার্যকর ও সহজ প্রয়োগের জন্য বিধিমালা তৈরির উদ্যোগ গ্রহণ করেছে ভূমি মন্ত্রণালয়।

প্রসঙ্গত, একটি আইন আনুষ্ঠানিকভাবে কার্যকর করতে সেই আইনের আলোকে বিধিমালা প্রণয়ন করা হয়। কারণ আইনের বাস্তবায়ন, বাস্তবসম্মত ব্যাখ্যাদানের জন্য এবং আইন অনুযায়ী কোনো সিদ্ধান্ত নেওয়ার আগে অবশ্যই বিধিমালা অনুসরণ করা প্রয়োজন। আইনে সব কিছুর ব্যাখ্যা ও প্রণয়ন পদ্ধতির বিষয়ে বিস্তারিত উল্লেখ থাকে না।

উল্লেখ্য, ১৮ সেপ্টেম্বর ২০২৩ তারিখে একইসাথে ভূমি সংস্কার আইন, ২০২৩ এবং বালুমহাল ও মাটি ব্যবস্থাপনা (সংশোধন) আইন, ২০২৩ আইন গেজেটের মাধ্যমে সর্বসাধারণের অবগতির জন্য প্রকাশ করা হয়েছে।

বাংলাদেশ সরকারী মুদ্রণালয় লিংক: ভূমি অপরাধ প্রতিরোধ ও প্রতিকার আইন, ২০২৩: [https://www.dpp.gov.bd/upload\_file/gazett es/50349\_92148.pdf](https://www.dpp.gov.bd/upload_file/gazett%20es/50349_92148.pdf); ভূমি সংস্কার আইন, ২০২৩: [https://www.dpp.gov.bd/upload\_file/gazettes/50350\_70207 .pdf](https://www.dpp.gov.bd/upload_file/gazettes/50350_70207%20.pdf); বালুমহাল ও মাটি ব্যবস্থাপনা (সংশোধন) আইন: <https://www.dpp.gov.bd/upload_file>[/gazettes/50348 79579.pdf](https://www.dpp.gov.bd/upload_file/gazettes/50348_79579.pdf)

#

নাহিয়ান/মোশারফ/সেলিম/২০২৩/২২৫০ ঘণ্টা

তথ্যবিবরণী                                                                                                 নম্বর : ৯৩২

**বিশিষ্ট চলচ্চিত্র নির্মাতা সৈয়দ সালাহউদ্দীন জাকীর মৃত্যুতে সংস্কৃতি প্রতিমন্ত্রীর শোক**

ঢাকা, ৪ আশ্বিন (১৯ সেপ্টেম্বর):

বিশিষ্ট চলচ্চিত্র নির্মাতা, বাংলাদেশ টেলিভিশনের সাবেক মহাপরিচালক, বিশিষ্ট সাংস্কৃতিক ব্যক্তিত্ব সৈয়দ সালাহউদ্দীন জাকীর মৃত্যুতে গভীর শোক প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ।

প্রতিমন্ত্রী আজ এক শোকবার্তায় মরহুমের বিদেহী আত্মার মাগফিরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

শোকবার্তায় সংস্কৃতি প্রতিমন্ত্রী বলেন, সৈয়দ সালাহউদ্দীন জাকী ছিলেন একাধারে চলচ্চিত্র নির্মাতা, কাহিনীকার, সংলাপ রচয়িতা, চিত্রনাট্যকার ও লেখক। তিনি তাঁর সৃষ্টিকর্মের মধ্য দিয়ে স্মরণীয় হয়ে থাকবেন।

#

ফয়সল/মোশারফ/সেলিম/২০২৩/২২৩০ ঘণ্টা

তথ্যবিবরণী                                                                                                 নম্বর : ৯৩১

**দেশকে রক্ষা করতে হলে আগামী জাতীয় নির্বাচনে**

**আওয়ামী লীগকে বিজয়ী করতে হবে**

 **-- সংস্কৃতি প্রতিমন্ত্রী**

ঢাকা, ৪ আশ্বিন (১৯ সেপ্টেম্বর):

সংস্কৃতি বিষয়ক প্রতিমন্ত্রী কে এম খালিদ বলেছেন, অতীতকাল থেকেই এদেশের ধর্মভীরু মানুষ শান্তিপূর্ণভাবে ধর্ম পালন করে আসছে। কিন্তু এক শ্রেণির ধর্মান্ধ মানুষ রয়েছে যারা নামাজ পড়বে না, সমাজে প্রতিহিংসা ও উন্মাদনা ছড়াবে। এসব ধর্মান্ধ হায়েনাদের রুখতে হবে, দেশকে রক্ষা করতে হবে। আর দেশকে রক্ষা করতে হলে আগামী জাতীয় নির্বাচনে আওয়ামী লীগকে বিজয়ী করতে হবে। এর কোনো বিকল্প নেই।

প্রতিমন্ত্রী আজ রাজধানীর বাংলাদেশ শিল্পকলা একাডেমির জাতীয় সংগীত, আবৃত্তি ও নৃত্যকলা কেন্দ্র মিলনায়তনে ‘ভাষা ও সাহিত্য কল্যাণ পরিষদ’ এর ৫ম প্রতিষ্ঠাবার্ষিকী উপলক্ষ্যে আয়োজিত গুণিজন সম্মাননা, সাহিত্য সমাবেশ ও সাংস্কৃতিক উৎসবে প্রধান অতিথির বক্তব্যে এসব কথা বলেন।

প্রতিমন্ত্রী বলেন, সংস্কৃতি বিষয়ক মন্ত্রণালয় তৃণমূল পর্যায়ে সংস্কৃতি চর্চা প্রসারে নিরলস কাজ করে যাচ্ছে। প্রধানমন্ত্রীর নির্দেশনা অনুযায়ী ইতোমধ্যে জেলা ও উপজেলা সাহিত্য মেলা আয়োজিত হয়েছে। কিছুদিন আগে অনুষ্ঠিত হয়েছে বিভাগীয় সাংস্কৃতিক উৎসব। চলছে বিভাগীয় বইমেলা উৎসব। শীঘ্রই অনুষ্ঠিত হবে ক্ষুদ্র নৃগোষ্ঠীর সাংস্কৃতিক উৎসব ও মেলা। সবমিলিয়ে দেশের সংস্কৃতি অঙ্গনে এক নবজাগরণ সৃষ্টি হয়েছে। প্রতিমন্ত্রী বলেন, সম্প্রতি ভারতে অনুষ্ঠিত হয়েছে জি-২০ সম্মেলন। সেখানে বিশ্ব নেতৃবৃন্দের সঙ্গে প্রধানমন্ত্রীর হৃদ্যতাপূর্ণ ও ফলপ্রসূ আলোচনা সর্বমহলে প্রশংসিত ও সমাদৃত হয়েছে।

বাংলা একাডেমির সভাপতি বিশিষ্ট কথাসাহিত্যিক সেলিনা হোসেন এর সভাপতিত্বে অনুষ্ঠানে বিশেষ অতিথি হিসেবে বক্তৃতা করেন স্বাস্থ্য মন্ত্রণালয়ের সাবেক অতিরিক্ত সচিব সৈয়দ মজিবুল হক এবং বিশিষ্ট কবি ও সাংবাদিক রাজু আলিম। প্রধান আলোচক হিসাবে আলোচনা করেন বিশিষ্ট লেখক, গবেষক ও ইসলামিক চিন্তাবিদ হোসাইন মোহাম্মদ সেলিম। সম্মানিত অতিথি হিসেবে বক্তব্য রাখেন বাংলাদেশ শিল্পকলা একাডেমির সাবেক সচিব ও বিশিষ্ট কবি আসাদ উল্যাহ।

প্রতিমন্ত্রী পরে বাংলাদেশ শিল্পকলা একাডেমির জাতীয় নাট্যশালা মিলনায়তনে বাংলাদেশ পুলিশ থিয়েটারের চতুর্থ প্রযোজনা ‘অচলায়তনের অপ্সরী’ নাটকের ৩য় মঞ্চায়ন উপভোগ করেন।

#

ফয়সল/মোশারফ/সেলিম/২০২৩/২১৫০ ঘণ্টা

তথ্যবিবরণী                                                                                                 নম্বর : ৯৩০

**স্মার্ট বাংলাদেশ কেবল শেখ হাসিনার দ্বারাই সম্ভব**

 **-- সমাজকল্যাণ প্রতিমন্ত্রী**

নেত্রকোনা, ৪ আশ্বিন (১৯ সেপ্টেম্বর):

সমাজকল্যাণ প্রতিমন্ত্রী মোঃ আশরাফ আলী খান খসরু বলেছেন, স্মার্ট বাংলাদেশ কেবল শেখ হাসিনার দ্বারাই সম্ভব। দেশের উন্নয়ন ও অগ্রগতি আওয়ামী লীগের হাত ধরেই এসেছে।

প্রতিমন্ত্রী আজ নেত্রকোনা সদর উপজেলার ৬নং লক্ষ্মীগঞ্জ ইউনিয়নে শেখ রাসেল স্মৃতি পাঠাগার এবং আওয়ামী লীগের দলীয় কার্যালয় উদ্বোধন উপলক্ষ্যে আয়োজিত অনুষ্ঠানে প্রধান অতিথি হিসেবে বক্তব্য প্রদানকালে এসব কথা বলেন।

৬নং লক্ষ্মীগঞ্জ ইউনিয়ন আওয়ামী লীগের সভাপতি মুসফিকুর রহমান ইনামের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন নেত্রকোনা জেলা পরিষদ চেয়ারম্যানে এডভোকেট অসিত কুমার সরকার, নেত্রকোনা সদর উপজেলা চেয়ারম্যান ও উপজেলা আওয়ামী লীগের সভাপতি আতাউর রহমান মানিক প্রমুখ।

প্রতিমন্ত্রী বলেন, শেখ হাসিনা ছাড়া আগামী দিনে স্মার্ট বাংলাদেশ চিন্তাই করা যায় না। স্মার্ট বাংলাদেশ গড়তে হলে শেখ হাসিনাকে আবার ক্ষমতায় আনতে হবে। তিনি আরো বলেন, ২০৪১ সাল পর্যন্ত উন্নয়নের যে রূপরেখা বাস্তবায়িত হচ্ছে তা আজ সবার সামনে দৃশ্যমান। বাংলাদেশের উন্নয়ন সারা বিশ্বে প্রশংসা পাচ্ছে।

#

জাকির/মোশারফ/সেলিম/২০২৩/২১২০ ঘণ্টা

তথ্যবিবরণী                                                                                                     নম্বর : ৯২৯

**পররাষ্ট্রমন্ত্রী ড. মোমেনের সাথে মার্কিন স্টেট ডিপার্টমেন্ট কাউন্সিলর ডেরেক শোলে’র সাক্ষাৎ**

নিউইয়র্ক (যুক্তরাষ্ট্র), ১৯ সেপ্টেম্বর :

পররাষ্ট্রমন্ত্রী ড. এ. কে. আব্দুল মোমেনের সাথে সাক্ষাৎ করেছেন মার্কিন স্টেট ডিপার্টমেন্ট কাউন্সিলর ডেরেক শোলে।

গতকাল নিউইয়র্কে জাতিসংঘ সদর দপ্তরে ড. মোমেনের সাথে সাক্ষাৎ করেন কাউন্সিলর ডেরেক শোলে। এসময় দুই দেশের স্বার্থসংশ্লিষ্ট ইস্যু ছাড়াও রোহিঙ্গা ইস্যুতে তারা আলোচনা করেন।

পররাষ্ট্রমন্ত্রী ড. মোমেন বাংলাদেশে আশ্রয় নেয়া রোহিঙ্গাদের জন্য যুক্তরাষ্ট্রের অব্যাহত মানবিক সহায়তার প্রশংসা করেন। একইসাথে রোহিঙ্গাদের তাদের নিজ দেশ মিয়ানমারে প্রত্যাবাসনে কার্যকর পদক্ষেপ নিতে মিয়ানমারের উপর চাপ প্রয়োগে যুক্তরাষ্ট্রের সহযোগিতা কামনা করেন। পররাষ্ট্রমন্ত্রী সাম্প্রতিক বছরগুলোতে বাংলাদেশের স্থিতিশীলতা, আর্থ-সামাজিক উন্নয়ন, সন্ত্রাস ও জঙ্গিবাদ দমনে বর্তমান সরকারের সাফল্যের বিভিন্ন দিক তুলে ধরেন। কাউন্সিলর ডেরেক শোলে বাংলাদেশের আর্থ-সামাজিক উন্নয়ন এবং মিয়ানমারের রোহিঙ্গাদের আশ্রয় প্রদানের জন্য বাংলাদেশ সরকারের ভুয়সী প্রশংসা করেন।

সাক্ষাৎকালে ডেরেক শোলে পররাষ্ট্রমন্ত্রী ড. মোমেনের সাথে বাংলাদেশের গণতন্ত্র, মানবাধিকার, নির্বাচন ইস্যু নিয়ে আলোচনা করেন। ড. মোমেন এ প্রসঙ্গে গণতন্ত্র, মানবাধিকার, ভোটের অধিকার প্রতিষ্ঠায় আওয়ামী লীগের দীর্ঘ সংগ্রাম, সামরিক ও স্বৈরশাসনের কবল থেকে বাংলাদেশকে গণতন্ত্রের ধারায় ফিরিয়ে আনতে শেখ হাসিনার নেতৃত্বে আওয়ামী লীগের ভূমিকার কথা তুলে ধরেন। বিএনপি-জামায়াত জোট সরকারের শাসনামলে সন্ত্রাস ও জঙ্গিবাদের উত্থান, মানবাধিকারের ব্যাপক অবনতি, ভুয়া ভোটার তালিকাসহ প্রহসনের নির্বাচনের কথা উল্লেখ করে পররাষ্ট্রমন্ত্রী বলেন, শেখ হাসিনার সরকার সন্ত্রাস, জঙ্গিবাদ দমনের মাধ্যমে দেশে স্থিতিশীলতা ফিরিয়ে এনেছেন- এর ফলে বাংলাদেশে অভাবনীয় আর্থ-সামাজিক উন্নয়ন সম্ভব হয়েছে। তিনি বলেন, শেখ হাসিনার সরকার অবাধ, সুষ্ঠু ও নিরপেক্ষ নির্বাচন অনুষ্ঠানে প্রতিশ্রুতিবদ্ধ। এজন্য একটি স্বাধীন ও শক্তিশালী নির্বাচন কমিশন গঠন করা হয়েছে। এই নির্বাচন কমিশন ইতোমধ্যে নিয়মিতভাবে বিভিন্ন পর্যায়ের স্থানীয় সরকার নির্বাচন সুষ্ঠুভাবে আয়োজন করে নির্বাচন কমিশনের সক্ষমতা প্রমাণ করেছে বলেও তিনি উল্লেখ করেন।

#

মোহসিন/পাশা/মোশারফ/সেলিম/২০২৩/২০৩০ ঘণ্টা

তথ্যবিবরণী                                                                                                      নম্বর : ৯২৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ৪ আশ্বিন (১৯ সেপ্টেম্বর)

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইডিসিআর) এর তথ্যানুযায়ী গতকাল সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ১২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ৩৪ শতাংশ। এ সময়ে ৮৯৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ১৮৬ জন।

#

সুলতানা/পাশা/সঞ্জীব/রফিকুল/রেজাউল/২০২৩/১৮০৮ ঘণ্টা

তথ্যবিবরণী                                                                                               নম্বর : ৯২৭

**কৃষি হবে উন্নয়ন ও উন্নত জীবনের হাতিয়ার**

 **--কৃষিমন্ত্রী**

দিনাজপুর, ৪ আশ্বিন (১৯ সেপ্টেম্বর) :

কৃষি দেশের সার্বিক উন্নয়নে ও কৃষকের উন্নত জীবনমানের হাতিয়ারে পরিণত হবে বলে মন্তব্য করেছেন কৃষিমন্ত্রী ড. মোঃ আব্দুর রাজ্জাক। তিনি বলেন, কৃষিকাজ করে কৃষক শুধু খেয়েপড়ে আর গামছা-লুঙ্গি পড়ে কোনোরকমে বেঁচে থাকবে সেটি আর থাকবে না। প্রধানমন্ত্রী শেখ হাসিনার নেতৃত্বে বর্তমান সরকার কৃষিকে আধুনিক ও লাভজনক করতে নিরলস কাজ করছে। যাতে করে কৃষি দেশের সার্বিক উন্নয়ন ও কৃষকের উন্নত জীবনের মূল হাতিয়ারে পরিণত হতে পারে। সে লক্ষ্যেই বর্তমান সরকার কৃষিতে সর্বোচ্চ গুরুত্ব প্রদান করছে।

আজ দিনাজপুরের নশিপুরে বাংলাদেশ গম ও ভুট্টা গবেষণা ইনস্টিটিউটের সদর দপ্তরে ঘাতসহনশীল গবেষণা কমপ্লেক্স উদ্বোধন,  গ্রিন হাউসে বিভিন্ন গবেষণা কার্যক্রম ও বঙ্গবন্ধু কর্নার পরিদর্শন এবং প্রতিষ্ঠানটির বার্ষিক গবেষণা পর্যালোচনা কর্মশালার উদ্বোধন শেষে সাংবাদিকদের সাথে মতবিনিময়কালে মন্ত্রী এসব কথা বলেন।

মন্ত্রী বলেন, আমাদের মূল খাদ্য চালের পাশাপাশি গম ও ভুট্টার চাহিদাও বাড়ছে। ভুট্টা উৎপাদনে আমরা খুবই সফল হয়েছি। ২০০৮-০৯ সালে ভুট্টার উৎপাদন যেখানে মাত্র ৬ লাখ টন ছিল, তা বেড়ে ৬৭ লাখ টনে উন্নীত হয়েছে। নানান সমস্যা থাকায় গমের উৎপাদন তেমন বাড়েনি, বছরে প্রায় ৬০ লাখ টন গম আমদানি করতে হয়। তবে দেশের বিজ্ঞানীরা সম্প্রতি গমের উন্নত সম্ভাবনাময় জাত উদ্ভাবন করেছে। আশা করছি, এগুলো চাষের মাধ্যমে আমরা গমের আমদানি অনেকটা কমিয়ে আনতে পারব।

পেঁয়াজ-আলু- ডিমের দাম বেশির বিষয়ে মন্ত্রী বলেন, এসব পণ্যের দাম বৃদ্ধি সাময়িক ব্যাপার, শীঘ্রই দাম কমে আসবে। আর ডিম আমদানির ফলে দেশের খামারিরা যাতে ক্ষতিগ্রস্ত না হয়, সেদিকেও খেয়াল রাখা হচ্ছে।

বিএনপিকে নির্বাচনে আসার আহ্বান জানিয়ে মন্ত্রী বলেন, ‘আমরা চাই বাংলাদেশে একটি অত্যন্ত সক্ষম বিরোধী দল থাকুক। এটা যে কোনো দেশের সরকারের জবাবদিহিতার জন্য গুরুত্বপূর্ণ। কাজেই, আপনারা নির্বাচনে আসুন। নির্বাচন ছাড়া আওয়ামী লীগকে ক্ষমতা থেকে সরানোর মতো শক্তি আপনাদের নেই।’

এ সময় নৌপরিবহন প্রতিমন্ত্রী খালিদ মাহমুদ চৌধুরী, হুইপ ইকবালুর রহিম, সংসদ সদস্য মনোরঞ্জন শীল গোপাল, গম ও ভুট্টা ইনস্টিটিউটের মহাপরিচালক গোলাম ফারুক, বিএআরসির নির্বাহী চেয়ারম্যান শেখ মোঃ বখতিয়ার, কৃষি মন্ত্রণালয়ের অতিরিক্ত সচিব রবীন্দ্রশ্রী বড়ুয়া, কৃষি সম্প্রসারণ অধিদপ্তরের মহাপরিচালক তাজুল ইসলাম পাটোয়ারী, ধান গবেষণা ইনস্টিটিউটের মহাপরিচালক শাহজাহান কবীর, পরমাণু কৃষি গবেষণা ইনস্টিটিউটের মহাপরিচালক মির্জা মোফাজ্জল ইসলাম প্রমুখ উপস্থিত ছিলেন।

পরে মন্ত্রী জেলা শিল্পকলা একাডেমি মিলনায়তনে রংপুর ও দিনাজপুর অঞ্চলে তেল ফসল ও ধানের উৎপাদন বৃদ্ধিতে করণীয় বিষয়ে মতবিনিময় সভায় প্রধান অতিথি হিসাবে যোগ দেন।

#

কামরুল/পাশা/রফিকুল/রেজাউল/২০২৩/১৬৫৮ ঘণ্টা

তথ্যবিবরণী                                                                                               নম্বর : ৯২৬

**বাংলাদেশ শ্রমিক কল্যাণ ফাউন্ডেশনে এসিআই’র প্রায় ১ কোটি টাকার চেক হস্তান্তর**

ঢাকা, ৪ আশ্বিন (১৯ সেপ্টেম্বর) :

শ্রম ও কর্মসংস্থান মন্ত্রণালয়ের বাংলাদেশ শ্রমিক কল্যাণ ফাউন্ডেশন তহবিলে ১ কোটি ১৪ লাখ ৬৭ হাজার ৯১ টাকার চেক হস্তান্তর করেছে ACI Motors Ltd. Workers এবং ACI Formulation Ltd. Workers |

আজ সচিবালয়ে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের হাতে ACI Motors Ltd. Workers এবং ACI Formulation Ltd. Workers-এর প্রতিনিধিদল এ চেক হস্তান্তর করেন।

এ সময় শ্রম ও কর্মসংস্থান সচিব মোঃ এহছানে এলাহী, বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দিন, ACI Motors Ltd. Workers এর ডিজিএম মোঃ সাইফুল ইসলাম, ACI Formulation Ltd. Workers এর ব্যবস্থাপক মোঃ শফিক-উল- কবিরসহ প্রতিনিধিদলের অন্যান্য সদস্যগণ উপস্থিত ছিলেন।

#

ফেরদৌস/পাশা/রফিকুল/রেজাউল/২০২৩/১৬৫০ ঘণ্টা

তথ্যবিবরণী                                                                                               নম্বর : ৯২৫

**বাংলাদেশ শ্রমিক কল্যাণ ফাউন্ডেশনে গ্রামীণফোনের প্রায় ২৬ কোটি টাকার চেক হস্তান্তর**

ঢাকা, ৪ আশ্বিন (১৯ সেপ্টেম্বর) :

শ্রম ও কর্মসংস্থান মন্ত্রণালয়ের বাংলাদেশ শ্রমিক কল্যাণ ফাউন্ডেশন তহবিলে ২৫ কোটি ৯৯ লাখ ৫০ হাজার ৫২১ টাকার চেক হস্তান্তর করেছে গ্রামীণফোন।

আজ সচিবালয়ে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের হাতে গ্রামীণ ফোনের প্রতিনিধিদল এ চেক হস্তান্তর করেন।

এ সময় শ্রম ও কর্মসংস্থান সচিব মোঃ এহছানে এলাহী, বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দিন, গ্রামীণ ফোনের চিফ হিউম্যান রিসোর্সেস অফিসার (সিএইচআরও) সৈয়দা তাহিয়া হোসেন, হেড অভ্ ইন্ডাস্ট্রিয়াল রিলেশনস অ্যান্ড এইচআর স্ট্র্যাটেজি কে এম সাব্বির আহমেদ, প্রতিষ্ঠানটির সিনিয়র ইন্ডাস্ট্রিয়াল রিলেশনস এক্সপার্ট মুহাম্মদ তাওহীদুল ইসলাম এবং ইন্ডাস্ট্রিয়াল রিলেশনস এক্সপার্ট মোঃ হারুন অর রশিদ উপস্থিত ছিলেন।

#

ফেরদৌস/পাশা/রফিকুল/রেজাউল/২০২৩/১৬৪৮ ঘণ্টা

তথ্যবিবরণী                                                                                                     নম্বর : ৯২৪

**ড. মোমেনের সাথে ঘানার পররাষ্ট্রমন্ত্রীর বৈঠক**

**দ্বিপাক্ষিক বাণিজ্য ও বিনিয়োগ বৃদ্ধির ওপর গুরুত্বারোপ**

ঢাকা, ৩ আশ্বিন ( ১৯ সেপ্টেম্বর ) :

পররাষ্ট্রমন্ত্রী ড. এ কে আব্দুল মোমেন এবং ঘানার পররাষ্ট্রমন্ত্রী শার্লি আয়োরকার বচওয়ে (Shirley Ayorkor Botchwey) দ্বিপাক্ষিক বৈঠক করেছেন।

গতকাল জাতিসংঘ সদর দপ্তরে জাতিসংঘ সাধারণ পরিষদের ৭৮তম অধিবেশনের এক পার্শ্ব বৈঠকে আগামীতে দু’দেশের দ্বিপাক্ষিক বাণিজ্য ও বিনিয়োগ বৃদ্ধির ওপর তারা গুরুত্বারুপ করেন।

বৈঠকে ঘানার পররাষ্ট্রমন্ত্রী জলবায়ু পরিবর্তনজনিত ক্ষতি পুষিয়ে নিতে জলবায়ু ঝুঁকিপূর্ণ দেশগুলোকে একটি একক সিদ্ধান্ত নিতে এবং আগামী জলবায়ু সম্মেলনে তা তুলে ধরার ওপর গুরুত্বারোপ করেন।

পররাষ্ট্রমন্ত্রী ড. মোমেন জলবায়ু পরিবর্তন ইস্যুতে ক্লাইমেট ভালনারেবল ফোরামে বাংলাদেশের নেতৃত্বস্থানীয় ভূমিকা এবং জলবায়ু পরিবর্তনজনিত ক্ষয়ক্ষতি পূরণের লক্ষ্যে বাংলাদেশের দৃঢ় অবস্থানের কথা পুনর্ব্যক্ত করেন এবং ‘লস এন্ড ড্যামেজ ফান্ড’ চালুকরণের ওপর গুরুত্বারোপ করেন।

সাম্প্রতিক বছরগুলোতে বাংলাদেশের আর্থ-সামাজিক ক্ষেত্রে অভাবনীয় উন্নয়নের কথা তুলে ধরে পররাষ্ট্রমন্ত্রী ড. মোমেন বাংলাদেশে বিনিয়োগের আকর্ষণীয় সুযোগ গ্রহণ করতে বিশেষ করে ফার্মাসিউটিক্যাল খাতে বিনিয়োগ করতে ঘানার পররাষ্ট্রমন্ত্রীকে আহ্বান জানান।

বৈঠকে ঘানাতে বাংলাদেশ মিশন স্থাপন অথবা অনারারি কনসাল জেনারেল নিয়োগের অনুরোধ জানান ঘানার পররাষ্ট্রমন্ত্রী। ড. মোমেন ঘানার পররাষ্ট্রমন্ত্রীকে বাংলাদেশ সফরের আমন্ত্রণ জানান।

#

মোহসিন/মেহেদী/মাহমুদ/কামাল/২০২৩/১৩৫০ ঘণ্টা

তথ্যবিবরণী                                                                                               নম্বর : ৯২৩

**সংস্কৃতি ব্যক্তিত্ব সালাহউদ্দীন জাকীর ইন্তেকালে তথ্যমন্ত্রীর শোক**

ঢাকা, ৪ আশ্বিন (১৯ সেপ্টেম্বর) :

কালজয়ী ‘ঘুড্ডি’ সিনেমার নির্মাতা, বাংলাদেশ টেলিভিশনের সাবেক মহাপরিচালক একুশে পদকে ভূষিত সৈয়দ সালাহউদ্দীন জাকীর ইন্তেকালে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

সোমবার দিবাগত মধ্যরাতে রাজধানীর একটি হাসপাতালে চিকিৎসাধীন অবস্থায় ৭৭ বছর বয়সে এই সৃষ্টিশীল প্রাণের শেষ নিশ্বাস ত্যাগের সংবাদে শোকাহত মন্ত্রী প্রয়াতের বিদেহী আত্মার শান্তি কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

সংস্কৃতি অনুরাগী তথ্য ও সম্প্রচার মন্ত্রী হাছান মাহ্‌মুদ তাঁর শোকবার্তায় বলেন, একাধারে চলচ্চিত্র নির্মাতা, কাহিনীকার, সংলাপ রচয়িতা, চিত্রনাট্যকার ও লেখক সৈয়দ সালাহউদ্দীন জাকী তার সৃষ্টিকর্মের মাঝে স্মরণীয় ও বরণীয় হয়ে থাকবেন।

#

আকরাম/মেহেদী/রাসেল/মাহমুদা/আসমা/২০২৩/১৪৩০ ঘণ্টা